মঙ্গলবার রাতে ওয়েস্ট হ্যামের বিরুদ্ধে হারই কি নিশ্চিত করে দিল লুই ফান হাল-এর বিদায়? সেই মূল্যবান প্রশ্নের জবাব খুঁজছেন ম্যাঞ্চেস্টার ইউনাইটেড সমর্থকরা।
এই মুহূর্তে ৩৭ ম্যাচে ৬৩ পয়েন্ট নিয়ে টেবিলের পাঁচ নম্বরেই রয়েছে ম্যান ইউ। আগামী মরসুমে চ্যাম্পিয়ন্স লিগের মূল পর্বে খেলার ছাড়পত্র আদায় করতে গেলে লিগ টেবিলের প্রথম চার দলের মধ্যে থাকতে হবে ওয়েন রুনিদের। যা শেষ পর্যন্ত সম্ভব হবে কি না, তা নিয়ে সংশয় থাকছেই। মঙ্গলবার হারের পরেও আশা ছাড়ছেন না ফান হাল। তিনি বলেছেন, ‘‘ফুটবলারদের ব্যর্থতায় এই হার। কিন্তু তার পরেও আমি মনে করি, প্রথম চার দলের মধ্যে থাকার সম্ভাবনা শেষ হয়ে যায়নি। শেষ ম্যাচ পর্যন্ত লড়াই করতে হবে।’’
ম্যান ইউ ম্যানেজার যে ব্যাখ্যাই দিন না কেন, তাঁর মন্তব্যের সঙ্গে বাস্তবের মিল খুব নেই। আগামী রবিবার ঘরের মাঠে ম্যান ইউ-এর শেষ প্রতিপক্ষ বোর্নমুথ। ওই একইদিনে সোয়ানসি সিটির বিরুদ্ধে অ্যাওয়ে ম্যাচ খেলবে ম্যা়ঞ্চেস্টার সিটি (৩৭ ম্যাচে ৬৫ পয়েন্ট)। মঙ্গলবার রুনিদের হারের ফলে তিন নম্বর দল হিসাবে ফের চ্যাম্পিয়ন্স লিগে খেলা নিশ্চিত হয়ে গিয়েছে আর্সেনালের। এই মুহূর্তে ইপিএলের একমাত্র আকর্ষণ হিসাবে পড়ে রয়েছে, দুই ম্যাঞ্চেস্টারের মধ্যে কারা চ্যাম্পিয়ন্স লিগে খেলার সুযোগ পাবে। কোনও কারণে ম্যান ইউ শেষ ম্যাচে হেরে গেলে এবং ম্যান সিটি নিজেদের শেষ ম্যাচ জিতলে তৃপ্তি নিয়েই এতিহাদ স্টেডিয়াম থেকে বিদায় নেবেন ম্যানুয়েল পেলেগ্রিনি। 
ব্রিটিশ মিডিয়ার খবর, এই কঠিন পরিস্থিতিতেও ফান হাল-কে রক্ষা করতে পারে এফএ কাপ ফাইনাল। রুনিরা যদি ক্রিস্টাল প্যালেসকে হারিয়ে ট্রফি জিততে পারেন, তবে হয়তো ম্যান ইউ কর্তাদের সামনে আত্মপক্ষ সমর্থনের সুযোগ থাকবে ফান হালের। তিনি বলেছেন, ‘‘পেশাদার হিসাবে আমি সমস্ত সময় ইতিবাচক থাকতে ভালবাসি। তাই হাল ছাড়ছি না।’’ 
ওয়েস্ট হ্যাম সমর্থকদের হামলা নিয়ে রুনি বলেছেন, ‘‘ঘটনাটা মোটেও সুখের ছিল না। আমরা এরকম একটা পরিস্থিতির মুখে পড়ব, ভাবতেও পারিনি।’’